Osakuomaniku õigused on kirjas tingimustes ja prospektis
- Osakuomaniku õigused on kirjas fondi tingimustes ja prospektis.
- Näiteks on osakuomanikul õigus nõuda fondivalitsejalt osakute tagasivõtmist vastavalt fondi tingimustes sätestatule. Samuti müüa ja kinkida osakuid kolmandatele isikutele.
- Osakuomanikul on õigus vastavalt fondi tingimustele saada osa fondi tulust proportsionaalselt oma osakute arvule ja osakute liigile.
Mis on fondi tingimused ja prospekt?
Fondi tingimused
Fondi tingimused on dokument, kus on kirjas fondi tegevuse olulisemad põhimõtted nagu näiteks fondivalitseja kohustused fondi varade valitsemisel; fondivalitseja ja fondi osakuomanike õigused ja kohustused; fondi investeerimispoliitika ja instrumendid, millesse fond võib investeerida; fondi arvel makstavate tasude määrad ja maksmise kord, osakute väljalaske ja tagasivõtmise korraldamine jms.
- Fondivalitsejal on kohustus registreerida fondi tingimused Finantsinspektsioonis, kes kontrollib tingimuste vastavust õigusaktidele.
- Fondivalitseja on kohustatud järgima oma tegevuses fondi tingimustes sätestatut.
- Fondi investeerimisega aktsepteerib investor fondi tingimusi. Seega tuleb enne fondi valimist nendega väga põhjalikult tutvuda kas fondivalitseja juures, tema veebilehel või tingimustes sätestatud muus kohas.
- Kui tingimustes jääb midagi ebaselgeks, siis on soovitav esitada vastavad küsimused fondivalitsejale ja kui võimalik, siis ka sõltumatule eksperdile.
- Tavalise investeerimisfondi ja vabatahtliku pensionifondi tingimuste muudatused jõustuvad üldjuhul ühe kuu pärast alates vastavate muudatuste avaldamisest üleriikliku levikuga päevalehes, kui tingimustes pole sätestatud pikemat jõustumise aega.
- Kohustusliku pensionifondi tingimuste muudatuste kohta on fondivalitseja kohustatud samuti avaldama vähemalt ühes üleriikliku levikuga päevalehes vastava teate. Muudatustest tuleb ette teatada vähemalt 100 kalendripäeva. Tingimuste muudatused võivad jõustuda kas alates 1. jaanuarist, 1. maist või 1. septembrist.
Fondi prospekt
Lisaks fondi tingimustele koostab fondivalitseja avaliku fondi pakkumise kohta prospekti, eurofondide puhul ka lihtsustatud prospekti. Fondi prospekt on müügidokument, kus on välja toodud kõige olulisem informatsioon.
- Lihtsustatud prospekt on paaril lehel esitatud prospekti kokkuvõtte. Lihtsustatud prospekti eesmärk on esitada kõige tähtsam informatsioon.
- Fondi prospektis on üldjuhul täpsustatud ka osakute omandamise ning müümisega seotud tehnilisi aspekte, mis tingimustes võivad olla sätestatud üldistatud kujul.
- Fondi prospekti saab fondivalitseja käest ja fondivalitseja veebilehelt.
- Investori nõudmisel peab fondivalitseja investorile tegema prospektist tasuta koopia.